1.- El conveni col·lectiu del personal laboral de les Universitats Públiques Valencianes que s’està negociant actualment, recollirà explícitament les retribucions de la totalitat del personal laboral i en particular les del personal associat. En eixe context, la Universitat de València donarà suport a una retribució del PDI associat equivalent a la del professorat Titular d’Escola Universitària a temps parcial.

2.- La Universitat de de València és la segona entre les universitats públiques valencianes en el graó de les retribucions, amb una diferència respecte de la Universitat que té les retribucions més altes per un import de 1.844,74 euros en la figura de major dedicació, al temps que només dues de les cinc universitats públiques valencianes paguem actualment el complement d’antiguitat (262,36 euros per trienni).

La revisió de les retribucions de les categories afectades pel conveni col·lectiu, tindrà un comportament desigual per col·lectius de personal i per Universitats, i hauria de ser finançada per la Generalitat Valenciana, com ha estat així els darrers exercicis en aspectes similars relacionats amb col·lectius universitaris; en eixos termes s’ha plantejat al sí de la Mesa Negociadora, per part de les Universitats que composem el Sistema Universitari Públic Valencià.

3.- No obstant això, la Universitat de València proposa revisar les retribucions del professorat associat segons la següent taula, per arribar a cobrir la diferència amb la quantia de la Universitat amb major import retributiu, el finançament de la qual se sol·licitarà a la Generalitat Valenciana, juntament amb l’oportuna autorització de la Conselleria d’Hisenda, segons les disposicions normatives contemplades a la Llei de Pressupostos de la Generalitat de 2018.

|  |  |  |  |  |  |  |
| --- | --- | --- | --- | --- | --- | --- |
|  | Retribucions actuals 2017 | Proposta |  | Diferència |  | % |
|  | Sou | Ssocial | Sou | Ssocial | Sou | Ssocial |  |
| Associats 3H | 3.628,94 | 1.201,18 | 4.551,10 | 1.506,41 | 922,16 | 305,23 | 25,41% |
| Associats 4H | 4.838,68 | 1.601,60 | 6.068,32 | 2.008,61 | 1.229,64 | 407,01 | 25,41% |
| Associats 5H | 6.048,14 | 2.001,93 | 7.585,40 | 2.510,77 | 1.537,26 | 508,83 | 25,42% |
| Associats 6H | 7.257,60 | 2.402,27 | 9.102,34 | 3.012,87 | 1.844,74 | 610,61 | 25,42% |

Així mateix, es respectaran les condicions més beneficioses ja aplicades a la Universitat de València pel que fa al complement d’antiguitat (triennis).

A partir de l’inici del curs 2018/2019 (1 de setembre de 2018), la Universitat de València incorporarà en la retribució del PDI associat un 30% de la diferència reflectida en la taula anterior, sempre amb l’autorització prèvia de la Conselleria d’Hisenda, encara que no es compte amb el finançament sol·licitat a la Generalitat Valenciana. Si no s’obtinguera el finançament necessari per al pressupost de 2019, es mantindrà l’augment inicialment assolit per al curs 2018/2019. En qualsevol cas, la Universitat de València aplicarà les millors condicions de retribució que puguen derivar-se del conveni col·lectiu del personal laboral de les Universitats Públiques Valencianes.

4.- Pel que fa a la durada del contracte de professorat associat, l’article 53 d) de la Llei Orgànica d’universitats estableix que: *“La duración del contrato será trimestral, semestral o anual, y se podrá renovar por períodos de igual duración, siempre que se siga acreditando el ejercicio de la actividad profesional fuera del ámbito académico universitario”*, sense que la Universitat puga en cap cas modificar el contingut de la Llei. No obstant això, es demanarà un dictamen jurídic a una persona experta acceptada per la Mesa Negociadora, referit a la possibilitat d’establir contractes de durada superior a l’any.

5.- Per al curs 2018/2019 la Universitat promourà la dotació de 60 places d’ajudant doctor en substitució de 60 places d’associat, atenent la cobertura pressupostària necessària i el compliment de la taxa de reposició.

A més a més es promourà la modificació del Pla d’Estabilització de Professorat Associat, amb la finalitat de facilitar l’accés a la figura de Professorat Contractat Doctor, ajustant els criteris establerts que ara limiten l’estabilització a la figura de Titular d’Universitat.

6.- Altres qüestions referides a reconeixement de l’experiència laboral, docent i investigadora, així com a millores en l’assignació de la docència, s’abordaran en una comissió tècnica de la Mesa Negociadora per a ser tractades posteriorment en la Mesa Negociadora.